શ્રી નીલકંઠવર્ણીએ માત્ર ૧૧ વર્ષની કુમળી વયે ગૃહત્યાગ કર્યો અને એક મહાકાવ્ય સમી ઐતિહાસિક ગાથા નો પ્રારંભ કર્યો. સતત ૭ વર્ષ સુધી ૧૨૦૦૦ કિલોમીટર સુધી નીલકંઠવર્ણીની ભારત યાત્રા વહેતી રહી. કાતિલ હિમાલયના શિયાળામાં -૨૦ ડીગ્રી તાપમાનમાં નીલકંઠ તિબેટના સૂસવાટા મારતા મેદાનોમાં ઘૂમ્યા. માનસરોવરની યાત્રા કરી અને તે પણ ખુલ્લા પગે, ખુલ્લા શરીરે. નિરાહાર રહીને નીલકંઠવર્ણીની એ ૬ મહિનાની માનસ યાત્રાનો વિગતવાર અહેવાલ કોઈ લેખકે નોંધ્યો હોત તોઆજે ૨૦૦ વર્ષો પછી વિશ્વના સર્વશ્રેષ્ઠ સાહસયાત્રાના ગ્રંથ તરીકે ઇતિહાસમાં અનેરું સ્થાન પામ્યો હોત અને આવનારી અનેક શતાબ્દીઓ સુધી પણ તેની ગાથા ગવાતી હોત એ નિ:સંશય હકીકત છે.